Beloning ná metropolisieman se skietdoodArgieffoto Die 47-jarige beampte van die Johannesburgse metropolisie (JMPD) wat Dinsdag in die vroeë oggendure geskiet is toe hy die slagoffer van ŉ kaping probeer help het, het in die hospitaal aan sy beserings beswyk. Hoofsupt. Wayne Minnaar, woordvoerder van die JMPD, het Dinsdag gesê die voorval het omstreeks 04:45 in Old Trueweg in Booysens plaasgevind. “Die beampte was alleen in daardie stadium en het tussenbeide probeer tree toe ŉ minibustaxi gekaap is. Die verdagtes het sowat vyf keer op die beampte geskiet en een koeël het hom teen die kant van sy kop getref,” het Minnaar gesê. Maroela Media het vroeër berig die beampte is na die Milpark-hospitaal gehaas vir mediese behandeling. Hy is Woensdag om 03:00 dood verklaar. Niemand is nog in verband met die voorval in hegtenis geneem nie. David Tembe, hoof van die JMPD, het die skietery streng veroordeel en gesê alle pogings sal aangewend word om die verdagtes aan te keer. Die beampte is as D.A. Ratshikhopha geïdentifiseer. Intussen het Herman Mashaba, Johannesburg se burgemeester, ŉ beloning van R100 000 uitgeloof vir enige inligting wat tot die suksesvolle inhegtenisneming en vervolging van die verdagtes wat in die skietery betrokke was kan lei. Enigiemand wat die metropolisie met hul ondersoek kan bystaan, kan Tembe by 074 534 9883 skakel.